**CAIET DE SARCINI**

Servicii de documentare, realizare şi publicare de materiale de investigaţie jurnalistică în cadrul proiectului „AdaptJust – Justiție accesibilă pentru persoane cu dizabilități” constând în minim opt materiale jurnalistice.

Caietul de sarcini face parte integrantă din documentaţia pentru atribuirea contractului şi constituie ansamblul cerinţelor pe baza cărora se elaborează de către fiecare ofertant propunerea tehnică. Caietul de sarcini conţine, în mod obligatoriu, specificaţii tehnice. *Cerinţele impuse vor fi considerate ca fiind minimale.*

În acest sens, orice ofertă prezentată, care conține elemente suplimentare față de cele solicitate prin Caietul de sarcini va fi luată în considerare, dar numai în măsura în care propunerea tehnică presupune asigurarea unui nivel calitativ superior cerinţelor minimale din Caietul de sarcini. Ofertele care nu satisfac cerinţele caietului de sarcini vor fi declarate neconforme şi vor fi respinse.

**Cuprins**

[**1.** **Informații generale** 2](#_Toc14110317)

[**2.** **Obiectul achiziției** 2](#_Toc14110318)

[**3.** **Obligațiile prestatorului** 7](#_Toc14110319)

[**4.** **Informaţii privind propunerea tehnică, financiară, atribuirea contractului şi criteriul de atribuire** 7](#_Toc14110320)

[**5.** **Modalități de plată** 9](#_Toc14110321)

[**6.** **Dispoziții finale** 9](#_Toc14110322)

1. **Informații generale**

**Autoritatea contractantă:** Parteneriatul Centrul de Resurse Juridice și Ministerul Public

**Sursa de finanțare:** Programul „Dezvoltare locala, reducerea saraciei si cresterea incluziunii romilor” finantat prin Granturile SEE SI Norvegiene 2014-2021

Achiziția consta în prestarea serviciilor de elaborare şi publicare a unor materiale de documentare şi investigaţie jurnalistică care se realizează în cadrul proiectului „AdaptJust – Justiție accesibilă pentru persoane cu dizabilități”, derulat în parteneriat de Centrul de Resurse Juridice și Ministerul Public și finanțat din Granturile SEE și Norvegiene 2014-2021 prin Programul de Dezvoltare locală.

Proiectul are ca scop îmbunătățirea implementării hotărârilor Curții Europene a Drepturilor Omului și a Deciziilor Comitetului de Miniştri al Consiliului Europei în materia drepturilor persoanelor cu dizabilităţi intelectuale şi psihosociale private de libertate.

Proiectul va pilota patru mecanisme de protecţie și va propune un Plan de acţiune pentru prevenirea tratamentelor rele, inumane şi degradante în instituţiile în care se află persoane cu dizabilităţi intelectuale şi psihosociale.

Proiectul include activităţi de promovare a drepturilor persoanelor cu dizabilităţi intelectuale şi psihosociale şi prin intermediul materialelor documentare de investigaţie jurnalistică.

**CONTEXT:** Persoanele cu dizabilități se confruntă cu un acces mai redus la sistemul de justiție decât cele fără dizabilități atunci când au nevoie să sesizeze o nedreptate sau o încălcare a drepturilor. Eliminarea barierelor legislative și tehnice devin o acțiune necesară pentru ca acestea să poată avea acces la mecanisme de plângere și de sesizare adecvate în fața autorităților din justiție. Cadrul legal actual nu permite realizarea adaptărilor procedurale inerente administrării actului de justiție, ori asigurarea accesului la asistență și reprezentare juridică gratuită sau accesibilă. Totodată, personalul din sistemul de justiție nu este format în sensul înțelegerii nevoilor persoanelor cu dizabilități, ce devin o categorie vulnerabilă în demersurile de justiție.

În prezent în România trăiesc aproximativ 17.500 de persoane cu dizabilități în aproximativ 500 de centre rezidenţiale din subordinea direcţiilor generale de asistenţă socială şi protecţia copilului. Mai mult de jumătate dintre acestea au o încadrare în grad de handicap mintal sau psihic. Multe dintre aceste persoane au stat închise în centre rezidenţiale şi/sau în spitale de psihiatrie pentru mai mult de jumătate din viaţă. Nu îşi cunosc drepturile sau nu dispun de mijloacele necesare pentru apărarea acestora. Convenția ONU privind drepturile persoanelor cu dizabilități, ratificată prin Legea nr. 221 din 2010, recunoaște acestora dreptul de a avea acces la servicii adaptate şi accesibilizate în comunitate, la dreptul de a alege cu cine, unde şi cum să locuiască şi la acces efectiv la justiție, în condiții de egalitate cu ceilalți. Pentru aceasta, statul român prin autorităţile din subordine, organizează un sistem de servicii sociale în comunitate. Atunci când serviciile de locuire, terapie, ocupare nu există în sistemul public de asistenţă socială, direcţiile judeţene de asistenţă socială şi protecţia copilului, publică anunţuri de contractare de servicii de pe piaţa privată (ONG sau SRL). În acest caz, autorităţile administraţiei publice locale au obligaţia de garanta protecţia persoanelor cu dizabilităţi împotriva abuzurilor şi de a monitoriza calitatea serviciilor furizate de către furnizorii privaţi şi respectarea drepturilor fundamentale ale omului.

Proiectul AdaptJust va contribui la dezvoltarea capacității actorilor relevanți de a clădi o justiție accesibilă și va pilota patru mecanisme de protecție. Accesul la justiție și gradul de implementare a prevederilor internaționale vor fi promovate printr-o campanie de advocacy, prin formarea specialiștilor în domeniul sănătății mintale și prin consilierea și reprezentarea persoanelor cu dizabilități în fața autorităților competente. Prin campania națională de comunicare și advocacy va spori capacitatea persoanelor cu dizabilități, copii și adulți, de a sesiza încălcări ale drepturilor lor.

Prin publicarea de materiale de tip jurnalism documentar sau de investigaţie, proiectul urmăreşte informarea societăţii şi creşterea presiunii pe autorităţile administraţiei publice locale şi centrale cu privire la drepturile persoanelor cu dizabilităţi intelectuale şi psihosociale, închise în centre rezidenţiale sau în spitale de psihiatrie publice.

1. **Obiectul achiziției**

Obiectul contractului de achiziție publică îl constituie **realizarea şi publicarea** unui proiect jurnalistic care să cuprindă **minim opt materiale de investigaţie jurnalistică**, cu privire la respectarea drepturilor persoanelor cu dizabilităţi intelectuale şi psihosociale instituţionalizate în centre rezidențiale, centre în care Centrul de Resurse Juridice a efectuat vizite de monitorizare.

Prezentarea materialelor de investigaţie jurnalistică va putea fi realizată în format scris sub forma unor articole jurnalistice publicate online, fotodocumentar, video sau audio documentar şi/sau emisiune de tip podcast.

Acestea pot include documentarea de cazuri de încălcare a drepturilor persoanelor cu dizabilități mintale, precum: interviuri cu actori, parteneri, grup țintă (persoane cu dizabilități, procurori, avocați, judecători, medici, etc).

Materialele vor fi realizate de Prestator pornind de la rapoartele de monitorizare elaborate de Beneficiar în cadrul proiectului, cu privire la serviciile sociale asigurate în centrele rezidențiale pentru adulți cu dizabilități intelectuale și psiho-sociale, interviuri cu furnizorii şi cu autorităţile contractante, informaţii obţinute prin intermediul legii privind transparenţa şi informaţiile publice, analiza bugetelor, contractelor de furnizare şi orice alte surse care pot demonstra calitatea şi modul de furnizare a serviciilor sociale rezidenţiale unor persoane cu dizabilităţi.

Beneficiarul va pune la dispoziţia Prestatorului informaţii privitoare la respectarea drepturilor omului în centrele publice şi private destinate persoanelor cu dizabilităţi adulte, va furniza explicaţii privind aplicarea cadrului legal naţional şi internaţional, va furniza date de contact ale persoanelor care vor dori să fie intervievate şi va sprijini jurnaliştii de investigaţie în documentarea cazurilor de încălcări ale drepturilor omului în centrele rezidenţiale monitorizate.

În documentarea şi elaborarea materialelor jurnalistice, Prestatorul poate utiliza și date, informaţii, relaţii pe care le deține anterior contractării de către Beneficiar, atât timp cât pot asigura o perspectivă longitudinală şi o mai bună documentare a subiectului.

Materialele jurnalistice vor fi publicate cel puţin pe paginile de internet şi social media ale Prestatorului şi Beneficiarului.

Prestatorul este responsabil să predea materialele de investigaţie jurnalistică în format editat final, „gata pentru publicat” şi cu obţinerea acordurilor legale privitoare la publicarea datelor cu caracter personal.

**Copyright**

După realizarea şi publicarea materialelor jurnalistice, drepturile de autor vor reveni în întregime Beneficiarului. Prestatorul va furniza Beneficiarului, în format electronic, toate documentele referitoare la acordurile pentru publicarea datelor cu caracter personal şi va fi responsabil pentru orice încălcări ale legii în această materie.

Beneficiarul va putea publica materialele rezultate pe orice platformă proprie consideră necesar, cu mentionarea sursei și autorilor (Website, Youtube etc).

În toate materialele publicate, Prestatorul va menționa proiectul în cadrul caruia au fost realizate, numele Beneficiarului si partenerilor de proiect ai acestuia precum și sursa finațării , astfel:

*Material realizat în cadrul proiectului AdaptJust, justiție accesibilă pentru persoane cu dizabilități, implementat de Centrul de Resurse Juridice în parteneriat cu Ministerul Public – Parchetul de pe lângă Înalta Curte de Casaţie şi Justiţie. Proiectul beneficiază de un grant în valoare de 1.324.994 € oferit de Islanda, Liechtenstein și Norvegia prin Granturile SEE în cadrul Programului Dezvoltare locală. Obiectivul proiectului este de a facilita accesul la justiție a persoanelor cu dizabilități intelectuale și/ sau cu probleme de sănătate mintală.*

*Proiect realizat cu sprijinul financiar al Granturilor SEE 2014 – 2021. Conținutul acestuia (text, fotografii, video) nu reflectă opinia oficială a Operatorului de Program, a Punctului Național de Contact sau a Oficiului Mecanismului Financiar. Informațiile și opiniile exprimate reprezintă responsabilitatea exclusivă a autorului/autorilor. Pentru informaţii oficiale despre Granturile SEE sau Norvegiene, accesaţi [www.eeagrants.ro](http://www.eeagrants.ro)*.

Materialele vor fi publicate în presa scrisă, online sau tipărită ori sub forma de materiale audio și/ sau video, fotoreportaj.

Prestatorul va putea alege platformele pe care se vor publica materialele jurnalistice însă numai după înștiințarea și acordul prealabil obținut din partea Beneficiarului.

**Materialele de investigaţie jurnalistică trebuie să îndeplinească cel puțin urmatoarele cerințe specifice:**

* Propunerea de proiect va conține minim 8 materiale jurnalistice care pot fi, ca forma, scris, audio, video, fotoreportaj, etc. Acestea vor ilustra cât mai elocvent dificultățile cu care se confruntă persoanele cu dizabilități închise în centrele rezidențiale, documentarea modului în care sunt respectate drepturile omului în aceste centre. Materialele jurnalistice vor avea la bază analiza unor date factuale: bugete, contracte, plângeri etc.
* Materialele vor contine fotografii, materiale video sau audio, grafice, poze reale, ilustrații sugestive (după caz);
* Materialele vor documenta cazuri de încălcări ale drepturilor omului în cadrul serviciilor sociale furnizate de furnizorii publici sau privaţi din centre rezidenţiale pentru persoanele adulte cu dizabilităţi intelectuale și/sau psihosociale.
* Prestatorul va asigura conformitatea juridică a datelor cu caracter personal pentru a fi publicate;
* Materialele jurnalistice vor respecta standardele Codului deontologic al jurnalistului;
* Înainte de publicare, materialele vor fi aprobate de către Beneficiar;

# **Obligațiile prestatorului**

 Prestatorul va trebui să asigure documentarea şi elaborarea de materiale care să cuprindă informaţii şi date referitoare la centre/servicii sociale ale unor furnizori publici și/sau privaţi, ţinând cont şi de informaţiile documentate de Beneficiar prin intermediul rapoartelor de monitorizare inopinate publicate pe pagina de internet (www.crj.ro).

 Materialele jurnalistice ale Prestatorului vor fi documentate pe baza unor date concrete, factuale (analiza de documente scrise) obţinute din surse publice sau private şi vor include informaţii documentate despre cazurile de încălcări ale drepturilor omului, inclusiv opinii sau interviuri cu actori publici relevanţi, reprezentanţi ai societăţii civile, persoanelor cu dizabilităţi, profesioniştilor jurişti sau din domeniul asistenţei sociale, psihologiei şi pshiatriei.

 Materialele jurnalistice vor fi publicate în presă (minim 2 publicații), pe platforme online sau presă scrisă, cu acordul prealabil al Beneficiarului.

# **Informaţii privind propunerea tehnică, financiară, atribuirea contractului şi criteriul de atribuire**

Prin propunerea tehnică, ofertantul are obligația de a face dovada asumării conformității serviciilor care urmează a fi realizate prin corespondență cu cerințele prevăzute în Caietul de sarcini.

**Prețul ofertei** reprezintă **valoarea totală a contractului, în lei fără TVA**, determinată pentru serviciile și cantitățile de servicii solicitate prin prezentul caiet de sarcini.

**Atribuirea contractului** se va realiza in conformitate cu reglementarile legale in materie de achizitii publice prin aplicarea criteriului de atribuire stabilit, respectiv preţul cel mai scazut pentru serviciile prestate.

Valoarea estimata a achizitiei având ca obiect **realizarea şi publicarea unui proiect jurnalistic care să cuprindă minim opt materiale de investigaţie jurnalistică este de33.613.44lei**  **fara TVA** în beneficiul proiectului „AdaptJust- Justiție accesibilă pentru persoane cu dizabilități”.

*NOTĂ: Oferta va fi astfel întocmită încât să asigure acoperirea tuturor costurilor necesare prestării, inclusiv marja de profit care va fi inclusă în prețul de prestare ofertat.*

*Operatorii economici ce depun oferta trebuie sa dovedeasca o forma de înregistrare în conditiile legii din țara de rezidență, să reiasa că operatorul economic este legal constituit, că nu se află în niciuna dintre situațiile de anulare a constituirii. Având în vedere dispozițiile art. 172, alin. (5) din Legea nr. 98 / 2016 privind achizițiile publice, cu modificări și completări, operatorii economici care depun oferta trebuie să dovedeasca faptul că au capacitatea de exercitare a activității profesionale în ceea ce privește realizarea activităților economice care fac obiectul achiziției.*

**CERINȚE MINIME OBLIGATORII:**

1. Operatorii economici ce depun oferta trebuie sa dovedeasca o forma de înregistrare în conditiile legii din țara de rezidență
* Ofertanții trebuie să facă dovada faptului că au în lista de activităţi principale sau secundare cel puțin un cod CAEN în conformitate cu specificul contractului ce va fi încheiat.
1. Ofertanții vor demonstra că pot pune la dispoziție personal cu pregătire profesională şi calificare corespunzătoare pentru îndeplinirea contractului. CV-urile se vor atașa ofertei trimise. Constituie avantaj experiența în realizarea de anchete jurnalistice în domeniul protecţiei drepturilor omului.
2. Ofertanții trebuie să prezinte dovada experienței jurnalistice în materia documentării, elaborării şi publicării de materiale de investigaţie jurnalistică, prin exemplificarea cu materiale publicate anterior care pot fi atât de articole scrise, cât şi în format de tip podcast, videoreportaj, fotoreportaj, etc.

**Propunerea tehnică**

Prestatorul va prezenta următoarele elemente, ca parte a propunerii tehnice:

* Lista tipurilor de materiale de investigaţie jurnalistică pe care le va realiza (ex. articole scrise, interviuri video/audio şi/sau podcast); Instrumentele jurnalistice utilizate.
* Să numească platformele, website-urile sau publicațiile în care va publica articolele, interviurile, emisiunile de tip podcast etc. pe care le vor realiza.

**Prețul din ofertă**

Prețul total va acoperi toate costurile necesare documentării, realizarii şi publicării materialelor.

Pretul se va menține neschimbat pe perioada de valabilitate a ofertei și va fi exprimat în lei.

Ofertantul va suporta toate costurile asociate elaborării şi prezentării ofertei sale, precum şi documentelor care o însotesc, iar beneficiarul nu va fi responsabil sau răspunzător pentru costurile respective.

**Durata contractului:**

Durata prezentului contract este de 10 luni pentru realizarea şi publicarea materialelor de investigaţie jurnalistică, sub condiţia publicării primului material cel mai târziu în luna februarie 2023.

Recepția produsului final se va face prin proces verbal de recepție a serviciului încheiat de ambele părți, ulterior verificării și testării tuturor funcționalităților specificate.

**Modalități de plată**

Plata serviciilor prestate se efectuează prin ordin de plată, în contul prestatorului, în baza facturii fiscale emisă de prestator și acceptată de achizitor după încheierea procesului-verbal de recepție a fiecărui articol elaborat şi gata pentru a fi aprobat de către achizitor.

Factura este însoţită de Procesul verbal de recepţie a serviciilor.

 **Dispoziții finale**

Toate cerinţele prevăzute în prezentul caiet de sarcini sunt minimale şi obligatorii. Nerespectarea acestora duce la respingerea ofertei ca fiind neconformă.